Johane 18 | Beibele Inthaneteng | Phetolelo ya Lefase le Lefsa
18 Eitše ge Jesu a boletše dilo tše, a tšwa le barutiwa ba gagwe ba ya ka mošola wa Moedi wa Kidirone+ moo go bego go na le serapa gomme yena le barutiwa ba gagwe ba tsena go sona.+ 2 Bjale Judase, e lego moeki wa gagwe le yena o be a tseba lefelo le, gobane Jesu o be a ile a gahlana gantši le barutiwa ba gagwe moo.+ 3 Ka gona Judase a tšea sehlopha sa bahlabani le bahlankedi ba baperisita ba bagolo le ba Bafarisei ba tla moo ba swere dirumula le mabone le dibetša.+ 4 Jesu ka go tseba dilo ka moka tšeo di bego di tla mo diragalela,+ a batamela a re go bona: “Le nyaka mang?” 5 Ba mo araba ba re: “Jesu wa Monatsaretha.”+ A re go bona: “Ke nna yena.” Bjale Judase, moeki+ wa gagwe le yena o be a eme le bona. 6 Lega go le bjalo, ge a re go bona: “Ke nna yena,” ba katakata+ gomme ba wela fase. 7 Ka gona, a buša a ba botšiša a re: “Le nyaka mang?” Bona ba re: “Jesu wa Monatsaretha.” 8 Jesu a ba araba a re: “Ke le boditše gore ke nna yena. Ka gona ge e ba le nyaka nna, lesang ba ba sepele”; 9 seo e be e le go phethagatša seo a se boletšego a re: “Go bao o nneilego bona, ga se ka lahlegelwa le ke o tee.”+ 10 Ke moka Simone Petro yo a bego a na le tšhoša, a e khwamola gomme a rema mohlanka wa moperisita yo a phagamego a mo kgaola tsebe ya le letona.+ Leina la mohlanka yoo e be e le Malekose. 11 Lega go le bjalo, Jesu a re go Petro: “Tsenya tšhoša segatleng sa yona.+ Na senwelo se Tate a nneilego sona, ruri ga se ka swanela go se nwa?”+ 12 Ke moka bahlabani le molaodi wa madira le bahlankedi ba Bajuda ba swara Jesu ba mo tlema. 13 Ba thoma ka go mo iša go Annase; gobane e be e le ratswale wa Kayafa yo e bego e le moperisita yo a phagamego ngwageng woo.+ 14 Ge e le gabotse, Kayafa ke yena yo a ilego a eletša Bajuda gore go hola bona ge motho o tee a hwela batho.+ 15 Bjale Simone Petro gotee le morutiwa yo mongwe ba be ba latela Jesu.+ Morutiwa yoo o be a tsebja ke moperisita yo a phagamego gomme yena a tsena le Jesu ka lapeng la moperisita yo a phagamego, 16 eupša Petro o be a eme ka ntle mojako.+ Ka gona, morutiwa yo mongwe yo a bego a tsebja ke moperisita yo a phagamego, a tšwela ka ntle a bolela le moletamojako gomme a tsenya Petro ka gare. 17 Ke moka, ngwanenyana wa mohlanka yo e bego e le moletamojako a re go Petro: “Na le wena ga o yo mongwe wa barutiwa ba motho yo?” Yena a re: “Ga ke yena.”+ 18 Bjale bahlanka le bahlankedi ba be ba eme moo. Ba be ba goditše mollo,+ gobane go be go tonya gomme ba ikomoša. Petro le yena o be a eme le bona a ikomoša. 19 Ka nako yeo moperisita yo mogolo a botšiša Jesu ka barutiwa ba gagwe le ka thuto ya gagwe. 20 Jesu a mo araba a re: “Ke boletše le lefase phatlalatša. Ke rutile ka mehla sinagogeng le tempeleng+ moo Bajuda ka moka ba phuthegelago gona; ga se ka bolela selo ka sephiring. 21 Ke ka baka la’ng o mpotšiša dipotšišo? Botšiša bao ba kwelego seo ke ba boditšego sona. Bona! Ba ke bona ba tsebago seo ke se boletšego.” 22 Eitše ge a boletše dilo tše, yo mongwe wa bahlankedi yo a bego a eme moo a phasola Jesu+ sefahlegong gomme a re: “Na yeo ke tsela ye o arabago moperisita yo mogolo ka yona?” 23 Jesu a mo araba a re: “Ge e ba ke boletše se se fošagetšego, hlatsela phošo yeo; eupša ge e ba ke boletše therešo, gona o ntitiela’ng?” 24 Ke moka Annase a mo romela go moperisita yo a phagamego Kayafa a tlemilwe.+ 25 Bjale Simone Petro o be a eme a ikomoša. Ke moka ba re go yena: “Na le wena ga o yo mongwe wa barutiwa ba gagwe?” A latola a re: “Ga ke yena.”+ 26 Yo mongwe wa bahlanka ba moperisita yo a phagamego, yo e lego motswalo wa motho yo Petro a bego a mo kgaotše tsebe,+ a re: “Na ga se ka go bona serapeng o na le yena?” 27 Lega go le bjalo, Petro a buša a latola; gateetee mogogonope wa lla.+ 28 Ke moka ba tloga le Jesu go Kayafa ba mo iša ntlong ya mmuši.+ Bjale e be e le mesong. Eupša bona ka noši ga se ba ka ba tsena ka ntlong ya mmuši gore ba se ke ba šilafatšwa,+ e le gore ba tle ba je paseka. 29 Ka gona Pilato a tšwela ka ntle go bona gomme a re: “Ke eng seo le latofatšago motho yo ka sona?”+ 30 Ba mo araba ba re: “Ge nkabe motho yo e se modiri wa bobe, gona re ka be re se ra mo gafela go wena.” 31 Ka gona Pilato a re go bona: “Lena mo tšeeng le mo ahlole go ya ka molao wa lena.”+ Bajuda ba re go yena: “Ga go dumelelwe ke molao gore re bolaye motho.”+ 32 Seo e be e le gore go phethege lentšu leo Jesu a le boletšego go bontšha mohuta wa lehu leo a bego a tla tloga a le hwa.+ 33 Ka gona Pilato a buša a tsena ka ntlong ya mmuši, a bitša Jesu a re go yena: “Na o Kgoši ya Bajuda?”+ 34 Jesu a araba a re: “Na o bolela se ka la gago goba ba bangwe ba go boditše ka nna?”+ 35 Pilato a araba a re: “Na ke nna Mojuda? Setšhaba sa geno le baperisita ba bagolo ba go gafetše nna.+ O dirile’ng?” 36 Jesu a araba a re:+ “Mmušo wa ka ga se karolo ya lefase le.+ Ge nkabe mmušo wa ka e be e le karolo ya lefase le, bahlanka ba ka ba ka be ba lwela+ gore ke se ke ka gafelwa Bajuda. Eupša ka mo go lego ka gona, mmušo wa ka ga o tšwe mono.” 37 Ka gona, Pilato a re go yena: “Bjale, na o Kgoši?” Jesu a araba a re: “Wena ka noši o bolela gore ke kgoši.+ Ke tswaletšwe sona se gomme ke sona se ke se tletšego lefaseng, gore ke hlatsele therešo.+ Yo mongwe le yo mongwe yo a emago le therešo+ o theetša lentšu la ka.”+ 38 Pilato a re go yena: “Therešo ke eng?” Eitše ge a boletše se, a buša a tšwela ka ntle go Bajuda a re go bona: “Ga ke mmone molato.+ 39 Godimo ga moo, le na le tlwaelo ya gore ke le lokollele motho ka paseka.+ Ka gona, na le rata gore ke le lokollele Kgoši ya Bajuda?” 40 Ke moka ba buša ba goeletša, ba re: “E sego motho yo, eupša Baraba!” Baraba yena e be e le mohlakodi.+